Sliema W. fl-ewwel pożizzjoni Minn Cristian Muscat – ritratt: Domnic Borg Balzan …………………..1 Sliema għelbu lil Balzan bl-iskor ta 3-1 biex telgħu jaqsmu l-ewwel post tal-klassifika ma' Hibernians. Kienu huma li ħolqu l-ewwel periklu wara seba' minuti permezz ta' free-kick ta' Sylvano Comvalius li ġie salvat mingħajr wisq tbatija minn Vukasin Vranes. Balzan wieġbu fid-disa' minuta meta free-kick tal-midfielder Steve Pisani ġie salvat bi trankwillitá minn Jake Galea. Il-partita kompliet tisbieħ b'Balzan ikomplu jagħfsu u mal-kwarta logħob Paul Fenech indirizza cross fil-kaxxa b'Eric McWoods ikun pront u jkollu daqqa ta' ras mill-viċin li għaddiet ftit għoli. Iżda kontra x-xejra tal-logħob kienu l-Wanderers li fetħu l-iskor minuta biss wara meta xutt ta' Juri Cisotti ġie salvat parzjalment minn Vukasin Vranes, biex mir-rebound it-Taljan ALESSANDRO MILESI tefa' ġewwa. Sliema komplew jipproduċu l-isbaħ logħob u fil-31 minuta Yuri Cisotti serva lil Alessandro Milesi li min-naħa tiegħu għadda lejn Alex Satariano li kellu xutt mill-ewwel jiġi salvat minn Vukasin Vranes. Erba' minuti biss wara, il-Wanderers rebħu penalty meta Augustine Loof waqqa' lil Jean Paul Farrugia fil-kaxxa. Mill-11-il metru nkariga ruħu l-istess player li ma żbaljax hekk kif permezz ta' xutt b'saħħtu tefa' l-ballun fir-rokna tax-xibka. Fil-ftuħ tat-tieni taqsima, Balzan ħarġu ferm aggressivi u fit-52 minuta naqqsu l-marġni tal-iskor meta UROS LJUBOMIRAC kellu xutt b'saħħtu minn tarf il-kaxxa li ma ta l-ebda ċans lil Jake Galea jsalva. Iżda Balzan bil-kemm kellhom ċans jifirħu li l-Wanderers ma skorjawx it-tielet goal minuta biss wara meta JEAN PAUL FARRUGIA minn taħt il-lasta kien fil-post it-tajjeb u fil-mument opportun biex tefa' ġewwa u b'hekk irreġistra doppjetta. AMMONITI: S. Pisani, A. Effiong, M. Kamara (B), K. Shaw (SW)